Répáshuta

Répáshuta () község Borsod-Abaúj-Zemplén vármegyében, a Miskolci járásban.

Fekvése 
A Bükki Nemzeti Park középső részén található, a vármegyeszékhely Miskolctól 20 kilométerre nyugatra, Egertől 30 kilométerre északkeletre.

A két legközelebbi település: Bükkszentkereszt 11 kilométerre keletre és Felsőtárkány 23 kilométerre délnyugatra. Határos még észak felől Miskolc legnyugatibb külterületeivel, délkelet felől Kisgyőrrel, dél felől Cserépfaluval, délnyugat felől Bükkzsérccel, északnyugat felől pedig Nagyvisnyóval is.

Megközelítése  
Csak közúton közelíthető meg, a Miskolcot Eger térségével összekötő 2505-ös útról letérve, a 2512-es úton. Külterületeit délen érinti még a 2511-es út is.

Autóbusszal az 1383-as, 3753-as és 3755-ös járatokkal érhetjük el a települést.

Története 
A területet a sűrű erdő, a terméketlen talaj és a víz hiánya miatt sokáig emberi letelepedésre alkalmatlannak tartották. A 18. század végén alapították szlovák, ruszin és német üveghutások, amint azt a neve is jelzi. Egyike volt a négy bükki üveghuta-településnek Bükkszentlászló, Bükkszentkereszt és Gyertyánvölgy mellett. Lakói foglalkoztak szén- és mészégetéssel és fakitermeléssel is. A község a 19. század és a 20. század fordulóján költözött egy másik völgyből a jelenlegi helyére, amikor az üveggyártó manufaktúrák megszűntek.

Szlovák gyökereit mai napig őrzi.

Közélete

Polgármesterei 
 1990–1994: Mátrai Károly (független)
 1994–1998: Mátrai Károly (független)
 1998–2002: Mátrai Károly (független szlovák kisebbségi)
 2002–2006: Mátrai Károly (független szlovák kisebbségi)
 2006–2010: Mátrai Károly (független)
 2010–2014: Mátrai Károly (független)
 2015–2019: Erdős Tamás (független)
 2019-től: Erdős Tamás (független)

A településen a 2014. október 12-i önkormányzati választás keretében nem lehetett polgármester-választást tartani, mert a településvezetői posztért senki sem jelöltette magát. Az emiatt szükségessé váló időközi választáson – amit 2015. február 1-jén tartottak meg – már öt jelölt indult, akik közül a független Erdős Tamás kimagasló, 75,86 %-os eredménnyel (220 szavazattal) szerezte meg a győzelmet.

Népesség 
A település népességének változása:

2001-ben a település lakosságának 51%-a magyar, 49%-a szlovák nemzetiségűnek vallotta magát.

A 2011-es népszámlálás során a lakosok 95,5%-a magyarnak, 0,2% cigánynak, 0,2% németnek, 48,1% szlováknak mondta magát (4,5% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 75,1%, református 3,8%, görögkatolikus 0,2%, felekezeten kívüli 9,7% (9% nem válaszolt).

Nevezetességei 
 Balla-barlang
 Tájház
 Rejteki tanösvények
 Tárnics tanösvény
 Bükki Csillagda
 Bolygótúra Tanösvény
 Kőbalta Tanösvény

A község mellett sípálya található és a Rejtek-kutatóházban erdei iskola is működik.

Képgaléria

Jegyzetek

További információk 
 Répáshuta honlapja
 Répáshuta az utazom.com honlapján
 Knédli honlapon Répáshuta ismertető 
 Répáshuta az eSzállás portálon
 Répáshuta : Egy szlovák falu a Bükkben (A miskolci Herman Ottó Múzeum néprajzi kiadványai 13.)
 Az emberek éhen halhatnak, a madarak nem Az Origo.hu cikke a Kismagyarország sorozatban (2013. augusztus 5.)

Borsod-Abaúj-Zemplén megye települései
Magyarország télisport-központjai
Borsod vármegye települései